Diari Oficial de la Generalitat Valenciana


Sumari del DOGV 3697, del 28-02-2000 (2000/1503)

RESOLUCIÓ de 24 de febrer de 2000, del conseller d’Indústria i Comerç i president de l’Institut de la Petita i Mitjana Indústria de la Generalitat Valenciana (IMPIVA), per la qual es dicta una nova convocatòria dels Premis Nova 2000 i es deixa sense efecte la Resolució de 14 de febrer de 2000.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3697

Data del DOGV
:   28-02-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/1503


Data del document
:   24-02-2000

Organisme emissor
:   Conselleria d'Indústria i Comerç

Tipus de document
:   Resolució

Anàlisi jurídica

 Descriptors 

:   * estructura industrial
    * distinció honorífica
    * premi cultural
    * empresa
    * innovació

RESOLUCIÓ de 24 de febrer de 2000, del conseller d'Indústria i Comerç i president de l'Institut de la Petita i Mitjana Indústria de la Generalitat Valenciana (IMPIVA), per la qual es dicta una nova convocatòria dels Premis Nova 2000 i es deixa sense efecte la Resolució de 14 de febrer de 2000. [2000/M1503]
  
La Generalitat Valenciana considera d'especial interés reconéixer les empreses de la Comunitat Valenciana que, actuant com a promotores de la indústria i del comerç, han destacat durant l'exercici 1999 en aspectes rellevants per al desenvolupament empresarial.
  
Per això, i de conformitat amb les atribucions que m'atorga l'article 6.2.i) del Decret 29/1994, de 8 de febrer, del Govern Valencià, pel qual s'aprova el Reglament de l'IMPIVA, resolc:
  
Primer
  
Convocar la concessió dels Premis Nova 2000 i aprovar les bases de la convocatòria que s'inclouen com a annex en aquesta resolució.
  
Segon
  
L'import dels premis que es concediran per mitjà d'aquesta resolució, amb una quantitat global màxima de 91.886.105 de pessetes (84.141,7 euros), serà satisfet a càrrec de la línia pressupostària de Promoció Empresarial del pressupost de l'IMPIVA per a l'any 2000.
  
Tercer
  
Es faculta el director general de l'IMPIVA per a dictar les resolucions necessàries per al desplegament, l'eficàcia i l'execució de la present resolució.
  
Quart
  
Deixar sense efecte la Resolució de 14 de febrer de 2000 del conseller d'Indústria i Comerç i president de l'IMPIVA, per la qual es convocaven els Premis Nova 2000 (DOGV núm. 3.694, de 23 de febrer de 2000).
  
València, 24 de febrer de 2000.- El conseller d'Indústria i Comerç i president de l'IMPIVA: Fernando V. Castelló Boronat.
  
Premis Nova, Premis a l'Empresa Valenciana
  
Bases de la convocatòria
  
Finalitat dels premis
  
Els Premis Nova són una iniciativa de la Generalitat Valenciana l'objectiu de la qual és valorar els resultats de les empreses de la Comunitat Valenciana en determinades àrees de treball considerades d'especial interés per a la millora de la competitivitat, alhora que destacar altres aspectes de la gestió que puguen servir d'exemple i espenta per a estimular iniciatives que promoguen un adequat desenvolupament socioeconòmic a la nostra comunitat.
  
En aquesta quarta edició, els Premis Nova constitueixen un reconeixement a les empreses valencianes que destaquen per la posada en marxa d'estratègies d'innovació, de millora de la qualitat i també per la presència activa en mercats internacionals, i incorporen com a novetat la valoració d'iniciatives empresarials desenvolupades per dones.
  
L'objectiu dels premis és reconéixer i difondre el treball de les empreses valencianes que han destacat en diferents àmbits d'actuació.
  
Categories
  
D'acord amb la seua finalitat, en l'edició de 2000 es concediran premis en les següents categories:
  
Premi Nova a la Innovació
  
Es valoraran les activitats i els resultats en les següents matèries:
  
Investigació i desenvolupament de nous productes i processos, instal·lació de sistemes de fabricació que comporten una millora de la productivitat mitjançant un avanç tecnològic notable, millora de l'eficiència energètica o reducció de l'impacte ambiental.
  
També es considerarà l'aplicació de coneixements, tècniques noves i implantació de sistemes de gestió que contribuïsquen a un avanç notable en la posició competitiva de l'empresa als mercats.
  
Premi Nova a la Qualitat
  
Es valoraran les activitats i els resultats en les següents matèries:
  
Implantació de sistemes organitzatius que garantisquen la qualitat dels productes fabricats en termes de conformitat i adaptació a les expectatives del mercat i que comporten una estratègia de millora contínua adreçada a la recerca de la qualitat.
  
Premi Nova a la Internacionalització
  
Es valoraran les activitats i els resultats en les següents matèries:
  
Presència en l'exterior i establiment d'acords de cooperació internacional, volum d'exportació, obertura de delegacions comercials o centres fabrils en l'estranger, venda de tecnologia a empreses estrangeres, imatge de marca internacional i nous sistemes de comercialització o distribució.
  
Premi Nova a la Millor Empresa
  
Es valoraran les accions desenvolupades i els resultats obtinguts, i també aquelles fites de rellevància aconseguides recentment des d'un punt de vista global de la gestió. Es podrà tenir en compte qualsevol acció que es considere important en qualsevol dels camps d'actuació de l'empresa.
  
Premi Nova a la Trajectòria Empresarial
  
En aquesta categoria, fora de concurs, es lliurarà un premi a una persona rellevant del món empresarial de la Comunitat Valenciana, com a reconeixement i homenatge a la seua trajectòria professional.
  
Premi Nova a la Dona Emprenedora
  
En aquesta categoria, fora de concurs, es valoraran aquells projecte liderats per dones que destaquen en l'àmbit empresarial.
  
Es consideraran factors rellevants la creativitat, la innovació i el potencial impacte del projecte, i també l'aportació a la millora de l'entorn econòmic i social.
  
Condicions de participació
  
Requisits generals
  
La convocatòria dels premis s'adreça a empreses que hagen desenvolupat estratègies i obtingut resultats rellevants o que hagen realitzat actuacions destacades en l'àmbit de les diferents categories dels premis.
  
La participació es farà preferentment per mitjà de sol·licitud de les mateixes empreses interessades, i es considerarà també la possibilitat que l'IMPIVA o qualsevol altra institució puga proposar diverses empreses com a candidates als premis. En aquest últim cas, la proposta, que serà comunicada a l'interessat, passarà a ser avaluada, llevat de renúncia expressa d'aquell.
  
Podran presentar-se tot tipus d'empreses (grans, mitjanes, xicotetes i microempreses) que reunisquen les condicions especificades en aquest document, sense que la grandària d'aquestes siga un condicionament a l'hora d'optar a un premi.
  
En qualsevol dels casos haurà d'aportar-se documentació que permeta valorar la candidatura.
  
Les empreses podran concursar indistintament en una, en diverses, o en totes les categories, entre les següents:
  
Innovació
  
Qualitat
  
Internacionalització
  
Millor Empresa
  
El lliurament del Premi Nova a la Trajectòria Empresarial i del Premi Nova a la Dona Emprenedora es realitza fora de concurs.
  
Documentació que cal presentar
  
1. De caràcter obligatori
  
- Documentació que acredite la personalitat del sol·licitant: estatuts vigents registrats i poders de representació.
  
- Una sol·licitud per empresa, en la qual s'indicaran les categories en què es concursa.
  
- Els qüestionaris emplenats.
  
- Documentació que permeta valorar les propostes en cada una de las categories en què es concursa.
  
- Documentació acreditativa que el sol·licitant està al corrent en el compliment de les seues obligacions amb la Hisenda Estatal, la Hisenda Pública Valenciana i la Seguretat Social en els termes previstos en la legislació vigent. Aquest requisit podrà obviar-se en el supòsit que la documentació s'haguera presentat en l'IMPIVA durant els últims sis mesos de l'exercici i continuara vigent.
  
2. De caràcter opcional
  
- Documentació complementària que es considere oportú (catàlegs, vídeos, mostres de diferents tipus, etc.).
  
Requisits de l'empresa
  
- Que tinga la seu social, la delegació o l'establiment a la Comunitat Valenciana.
  
- Que estiga al corrent en el pagament de les obligacions tributàries i amb la Seguretat Social.
  
Requisits del projecte o treball presentat
  
- Que s'haja desenvolupat en una instal·lació ubicada a la Comunitat Valenciana.
  
- Que haja conclòs entre l'1 de gener de 1999 i el 31 de desembre de 1999, o que puguen aportar-se resultats concrets i tangibles del seu desenvolupament en aquest període.
  
Fases dels premis
  
Presentació
  
Les sol·licituds i la documentació complementària hauran de presentar-se en els registres de la seu de l'IMPIVA a València, o en qualsevol de les seues delegacions d'Alacant o Castelló.
  
La data límit de presentació de sol·licituds serà el 30 de març de 2000.
  
- IMPIVA València
  
Plaça de l'Ajuntament, 6
  
46937 València
  
Telèfon: 51 884 07 46
  
Fax: 96 398 62 01
  
- IMPIVA Alacant
  
Avinguda dels Esportistes Germans Torres, s/n
  
03122 l'Albufereta (Alacant)
  
Telèfon: 801 79 62 65
  
Fax: 965 15 22 70
  
- IMPIVA Castelló
  
Avinguda del Mar, s/n
  
12946 Castelló de la Plana
  
Telèfon: 570 49 51 76
  
Fax: 964 23 00 04
  
- Http://www.impiva.es/
  
Nominació
  
El director general de l'IMPIVA nomenarà una comissió tècnica integrada per experts en les matèries que s'han d'avaluar, que podrà estar composta per persones no vinculades a l'organització dels premis.
  
Per cada una de les categories d'Innovació, Qualitat, Internacionalització i Millor Empresa, la Comissió Tècnica seleccionarà, entre les proposades, un nombre d'empreses nominades no superior a cinc, cosa que constituirà el conjunt de projectes finalistes i candidats als premis.
  
La relació d'empreses nominades es farà pública, com a mínim, amb una setmana d'antelació respecte al lliurament dels premis.
  
Proclamació i lliurament dels premis
  
El director general de l'IMPIVA designarà un jurat per cada un dels premis, integrat per persones competents en la matèria objecte d'aquests.
  
Els dits jurats elegiran entre les empreses nominades una empresa guanyadora en cada una de les categories d'Innovació, Qualitat, Internacionalització i Millor Empresa.
  
Cada jurat, el president del qual tindrà vot de qualitat en cas d'empat, emetrà una acta amb la proposta de concessió dels premis. Aquesta acta serà elevada al conseller d'Indústria i Comerç i president de l'IMPIVA, el qual dictarà resolució d'adjudicació dels premis.
  
El lliurament de guardons a les empreses guanyadores es realitzarà en un acte públic presidit pel president de la Generalitat Valenciana.
  
Dotació
  
Les empreses premiades en cada una de les tres categories d'Innovació, Qualitat i Internacionalització rebran el diploma i el trofeu de la categoria respectiva i dos milions de pessetes (12.020,24 euros) de lliure disposició.
  
L'empresa guanyadora del Premi Nova a la Millor Empresa rebrà un diploma i un trofeu acreditatius d'aquest premi i huit milions de pessetes (40.080,97 euros) de lliure disposició.
  
Les persones guardonades amb el Premi a la Trajectòria Empresarial i amb el Premi Nova a la Dona Emprenedora rebran un Premi Nova especial, sense dotació econòmica, però que servirà de reconeixement públic a la seua tasca professional.